Guinness-bryggeriet i Dublin
**St. James's Gate Brewery** er et bryggeri i Dublin, kjent som Guinness' hjem.

Stedet ble 31. desember 1759 leid for 9000 år av Arthur Guinness, for en pris på £45 per år, og St. James's Gate har vært tilholdssted for Guinness siden da. Det ble i 1838 Irlands største bryggeri, og var det største i verden i 1914. Selv om det i dag ikke lenger er verdens største bryggeri, er det fortsatt verdens største bryggeri for stout-øl. I løpet av det 19. og tidlige 20. århundre eide bryggeriet mesteparten av bygningene i omgivelsene, blant annet mange husgater for bryggeriansatte og kontorer tilhørende bryggeriet. Bryggeriet produserte også sin egen strøm ved et eget kraftverk.

Stedet har også et museum/utstilling av bryggeriet og Guinness' 250 år gamle historie, nemlig Guinness Storehouse.

Eierskapshistorie
-----------------

Barnebarnet til Arthur Guinness, Benjamin Guinness, var borgermester i Dublin og ble baronett i 1867, men døde allerede året etter. Hans eldste sønn, Arthur, Baron Ardilaun (1840–1915) solgte kontrollen over bryggeriet til Benjamins tredje sønn, Edward (1847–1927), som ble første *Earl of Iveagh*. Iveagh lanserte firmaet på Londons aksjebørs i 1886. Inntil da hadde de eneste partnerne utenfor Guinness-familien vært Purser-familien, som hjalp til med å drive bryggeriet gjennom det meste av det 19. århundre.

Han, hans sønn og barnebarns sønn, den 2. og 3. jarl, delte Guinness-firmaet inntil den tredje jarls død i 1992. For å unngå å betale skatt i Den irske fristaten flyttet firmaet sinn hovedkvarter til London i 1932. I 1983 ble direktør Ernest Saunders (ikke i Guinness-familien) ansatt og arrangerte den omvendte overtakelsen av det ledende skotsk whiskey-produsenten Distillers i 1986. Saunders ble så bedt om å trekke seg etter avsløringene om at Guinness' aksjekurser mest sannsynlig hadde blitt ulovlig manipulert. Siden Distillers var mer verdt enn Guinness plc gikk Guinness-familiens aksjeportefølje i det sammenslåtte firmaet under 10 %, og i dag sitter ingen medlemmer av familien i styret. Firmaet som ble sammenslått med Grand Metropolitan for å forme Diageo PLC, omsatte i 2006 for omkring 40 milliarder euro.

Mulig utflytting fra Dublin bysenter
------------------------------------

Den 17. juni 2007 meldte The Sunday Independent for første gang at Diageo tenkte på å selge St. James's Gate Brewery for å utnytte de høye eiendomsprisene i Irland. Historien ble slått stort opp både i nasjonale og internasjonale nyhetsorganisasjoner.

Den 9. mai 2008 bekjentgjorde Diageo at St. James's Gate Brewery ville forbli i drift og gjennomgå renovering.

Galleri
-------

* Del av bryggeriet, fra øverste etasje i Guinness Storehouse.Del av bryggeriet, fra øverste etasje i Guinness Storehouse.
* Et smalspors-damplokomotiv som gikk på St. James' Gate Brewery på 1920-tallet.Et smalspors-damplokomotiv som gikk på St. James' Gate Brewery på 1920-tallet.
* Porten inn til bryggerietPorten inn til bryggeriet

Referanser
----------

1. ↑  Daniel McConnell (17. juni 2007). «Last orders for Guinness time at St James's Gate» **(engelsk)**. Besøkt 17. juni 2007.
2. ↑  «Diageo keeps Dublin Guinness site, to build new one» **(engelsk)**. Reuters.

Eksterne lenker
---------------

* (en) Guinness Brewery – kategori av bilder, video eller lyd på Commons Rediger på Wikidata
* (en) St. James's Gate Brewery på BeerAdvocate Rediger på Wikidata

* (en) St. James's Gate Brewery på RateBeer Rediger på Wikidata

* (en) St. James's Gate Brewery på Untappd Rediger på Wikidata

  


|  |  |
| --- | --- |
| Oppslagsverk/autoritetsdata | VIAF **·** GeoNames
 |